Poți să admiri, ca arhitect sau istoric de artă, vocabularul bogat de timpane și cornișe neoclasice, mascheroanele, rocaille-urile, decorația consolelor, „sprâncenele“ sau ancadramentele ferestrelor, pilaștrii cu capiteluri eclectice ce se ghicesc ritmând fațadele caselor, gândindu-te la potențialul unui oraș care ar fi putut să fie… Sau poți deplânge trista lor îmbătrânire și nevrednicia care le condamnă la ruină.